b'\n_START_ARTICLE_\nImre Pozsgay\n_START_PARAGRAPH_\nImre Pozsgay (26. marraskuuta 1933 K\xc3\xb3ny \xe2\x80\x93 25. maaliskuuta 2016) oli unkarilainen poliitikko, joka vaikutti 1980-luvulla maansa varaministerin\xc3\xa4 ja Unkarin sosialistisessa ty\xc3\xb6v\xc3\xa4enpuolueessa reformikommunistina. H\xc3\xa4nell\xc3\xa4 oli keskeinen rooli vuoden It\xc3\xa4-Euroopan vallankumousten 1989 k\xc3\xa4ynnistymisess\xc3\xa4._NEWLINE_Ennen vallankumousta Pozsgay toimi kulttuuriministerin\xc3\xa4 ja koulutusministerin\xc3\xa4. Pozsgay edusti puolueensa radikaalia siipe\xc3\xa4. H\xc3\xa4n vaati radikaalimpia uudistuksia kuin mihin puolueen vanhoillisempaa linjaa edustaneet olivat valmiita. H\xc3\xa4n ei suostunut n\xc3\xa4kem\xc3\xa4\xc3\xa4n vuoden 1956 Unkarin kansannousua vastavallankumouksena ja suhtautui my\xc3\xb6nteisesti Imre Nagyin ja muiden teloitettujen kunnianpalauttamiseen. Pozsgay ajautui t\xc3\xb6rm\xc3\xa4yskurssille puolueen vanhoillisten kanssa, jotka joutuivat v\xc3\xa4hitellen antamaan periksi uudistusmielisten vaatimuksille. Uudistusmielisyys, jota Pozsgay oli puolueessaan ajanut, johti J\xc3\xa1nos K\xc3\xa1d\xc3\xa1rin ja my\xc3\xb6hemmin h\xc3\xa4nen paikkansa ottaneen K\xc3\xa1roly Gr\xc3\xb3szin eroon ja lopulta puolueen hajoamiseen, kun vanhoillisempaa linjaa kannattaneet eiv\xc3\xa4t halunneet liitty\xc3\xa4 Unkarin sosialistiseen puolueeseen. H\xc3\xa4n oli aktiivisesti j\xc3\xa4rjest\xc3\xa4m\xc3\xa4ss\xc3\xa4 paneurooppalaista piknikki\xc3\xa4 Otto von Habsburgin kanssa vuonna 1989, jolloin Unkarin ja It\xc3\xa4vallan v\xc3\xa4linen raja avattiin hetkeksi.'